בס"ד, תמוז תשע"ח **דף מקורות לעיון ולהעמקה, הרב אודי שורץ**

יסוד דין "המזבח מקדש"

**א. המקור בתורה**

1. **שמות כ"ט:** "(לו) וּפַר חַטָּאת תַּעֲשֶׂה לַיּוֹם עַל הַכִּפֻּרִים וְחִטֵּאתָ עַל הַמִּזְבֵּחַ בְּכַפֶּרְךָ עָלָיו וּמָשַׁחְתָּ אֹתוֹ לְקַדְּשׁוֹ: (לז) שִׁבְעַת יָמִים תְּכַפֵּר עַל הַמִּזְבֵּחַ וְקִדַּשְׁתָּ אֹתוֹ וְהָיָה הַמִּזְבֵּחַ קֹדֶשׁ קָדָשִׁים כָּל הַנֹּגֵעַ בַּמִּזְבֵּחַ יִקְדָּשׁ".
2. **רשב"ם שם:** "כל הנוגע - וקרב אל המזבח יקדש ויטהר תחילה בטרם יקרב אל המזבח".
3. **רש"י שם:** "והיה המזבח קדש - ומה היא קדושתו, כל הנוגע במזבח יקדש, אפילו קרבן פסול שעלה עליו, קדשו המזבח להכשירו שלא ירד".
4. **ר"י בכור שור, שם:** "כל הנוגע במזבח יקדש: לפי פשוטו: יהיה קדוש שצריך לקדש ולטהר, מפני שמזבח קדש קדשים. ויש לומר: שאחר [ש]המזבח מקודש על ידי משחה, הנוגע בו ימשח ממנו, כי הנוגע בדבר נמשח גם הוא נמשח, שהמשיחה שבה מושחת הנוגע. ולהזהיר שלא יגעו בו שלא לצורך אמר כן, ורבותינו פירשו כל הראוי למזבח מזבח מקדשו, להיות לו קדושת הגוף, והוא הדין לשאר כלי שרת שמקדשין את הראוי להם".
5. **שמות מ':** "(ט) וְלָקַחְתָּ אֶת שֶׁמֶן הַמִּשְׁחָה וּמָשַׁחְתָּ אֶת הַמִּשְׁכָּן וְאֶת כָּל אֲשֶׁר בּוֹ וְקִדַּשְׁתָּ אֹתוֹ וְאֶת כָּל כֵּלָיו וְהָיָה קֹדֶשׁ: (י) וּמָשַׁחְתָּ אֶת מִזְבַּח הָעֹלָה וְאֶת כָּל כֵּלָיו וְקִדַּשְׁתָּ אֶת הַמִּזְבֵּחַ וְהָיָה הַמִּזְבֵּחַ קֹדֶשׁ קָדָשִׁים:".
6. **רמב"ן שם:** "והיה המזבח קדש קדשים - בעבור שיקריבו בו גם קדשי הקדשים אמר בו כן אף על פי שהיה בחצר. ואמר גם במשכן (בפסוק הקודם) והיה קדש, כי לא נקרא קדש קדשים רק מקום משכן הארון, כמו שנאמר (לעיל כו לג) והבדילה הפרכת לכם בין הקדש ובין קדש הקדשים. ויתכן שאמר במזבח קדש קדשים בעבור שיקדש, כמו שאמר והיה המזבח קדש קדשים כל הנוגע במזבח יקדש".
7. **רש"ר הירש, שמות כ"ט:** "תכונת "קדש קדשים" של המזבח מביאה לידי התוצאה הממשית של "כל - הנגע במזבח יקדש" ... דבר זה מתיישב יפה עם פירוש "קדש קדשים" על - פי דרכנו: "קדש קדשים" הוא דבר שבאמצעותו מתקדש דבר אחר ... כל מושג הקדושה ביהדות הוא מושג של קידוש, ושום דבר אינו מתקדש על מנת שהקדושה תתרכז בו וכל השאר יפול לתחום החולין. הכל מתקדש על מנת שיקַדש ... בטעם "כל הראוי למזבח אם עלה לא ירד" נראה לנו לפרש: הורדת איברים מאש המזבח עלולה לתת מקום לטעות ולדעה כוזבת, שאותו צד בנפש האדם המיוצג על ידי אותו איבר מסוים - אין לקדשו בקדושת אש-דת אלוהית, כביכול יש תכונה בנפש האדם שאין לה זיקה אל הטהרה והקדושה של תורת ה'. והרי כל נפש האדם, על כל תכונותיה ללא שיור, תעודתה להיעשות "לחם אשה ריח ניחוח לה'".

**ב. יסוד הדין**

**ב1. "דרך כבוד"**

1. **זבחים, דף פ"ה:** "רבי חנינא סגן הכהנים אומר: דוחה היה אבא את בעלי מומין מע"ג המזבח ... ואיבעית אימא: מאי דוחה? כלאחר יד".
2. **רש"י שם:** "כלאחר יד - ואין מורידן דרך בזיון בפרהסיא".
3. **שפת אמת שם:** "צ"ע אי הפי' דוקא בבעל מום, ונאמר דרבי חנינא היה קצת מסופק בדבר ולא רצה להורידן בהדיא וזה דוחק. ויותר נראה לפרש דהוא כלל לכל שלא היה פסולן בקודש דירדו היינו על כל פנים כלאחר יד. וצ"ע על הרמב"ם שהשמיט זה הדין".

**ב2. לחמו של מזבח ומשמעותו**

1. **זבחים, דף פ"ה:** "אמר עולא: אימורי קדשים קלים שהעלן לפני זריקת דמן - לא ירדו, נעשו לחמו של מזבח".
2. **רש"י זבחים, דף פ"ג:** "המזבח מקדש - אפילו דבר פסול שעלה למזבח קדשו המזבח ליעשות לחמו ואין מורידין אותו".
3. **זבחים, דף מ"ג:** "אמר רבי יצחק אמר רבי יוחנן: הפיגול והנותר והטמא שהעלן לגבי מזבח - פקע איסור מהן. אמר רב חסדא: מרי דיכי, מזבח מקוה טהרה? אמר רבי זירא: שמשלה בהן האור".
4. **חידושי הגר"ח, פסולי המוקדשין י"ח כ"א:** "דגם עיקר דין הקטרה דנעשה לחמו של מזבח ג"כ לא תליא כלל בדין הפקעת פיגול, ומשום דלענין לחמו של מזבח אם אך עצם מעשה של משילת האור דין הקטרה בה סגי בזה למיחל עליה דין לחמו של מזבח, ולענין להפקיע מידי פיגול בעינן דוקא הקטרה המרצה".
5. **תוספתא זבחים, ט' ח':** "כשם שאם עלו לא ירדו כך אם ירדו לא יעלו ואם עלו ירדו".
6. **הר"ש ליברמן, תוספת ראשונים – זבחים, עמוד 210:** "בתוספתא מבואר דין חדש, שהפסולים שקדש המזבח שירדו ושוב עלו – ירדו. ומבואר מזה שהמזבח אינו מחזיר את הפסולים לקדושתם הקודמת, שאם לא כן למה אם עלו וירדו ועלו פסולים? אלא זו היא קדושה מיוחדת, קדושת המזבח, ונפקעה הקדושה הקודמת, קדושת הקורבן, וחלה עליהם קדושה חדשה – קדושת מזבח שנמשכת רק כשהפסול הוא על גבי המזבח. ולפיכך אם שוב ירד מן המזבח נפקעת ממנו קדושת המזבח והקדושה הקודמת, קדושת הקרבן, כבר הלכה ממנו לפני זה, וממילא אין המזבח יכול לקדש אותו עוד הפעם".
7. **יומא, דף מ"ו:** "אמר רבי אלעזר משום בר קפרא, אומר היה רבי מאיר: איברי עולה שנתותרו - עושה להן מערכה בפני עצמה וסודרן, ואפילו בשבת. - מאי קא משמע לן? תנינא: בכל יום היו שם ארבע מערכות! - אמר רבי אבין: לא נצרכה אלא לפסולין. ודוקא שמשלה בהן האור, אבל לא משלה בהן האור – לא".
8. **תוספות פסחים, דף פ"ג:** "אברי חול שנתותרו עושה להן מערכה בפני עצמן וסודרן אפילו בשבת ואפי' לרב הונא דפליג התם היינו דאינו עושה מערכה בפני עצמן אבל דברי הכל סודרן על המערכה גדולה ... ותירץ ר"ת וריב"א דהתם דוקא במשלה בהן האור מיירי דנעשו כבר לחמו של מזבח שמתוך שהן לחמו של מזבח הרי הן כקרבן היום ודחו מבמועדו אפי' בשבת".
9. **משנה למלך, תמידין ומוספין א' ז':** "ודע דהיכא דנפסלו איברי תמיד של שבת והם מאותם שאם עלו לא ירדו יש להסתפק אם מקטיר אותם בשבת דאפשר דדוקא בחול אמרינן דאם עלו לא ירדו ויקטיר אותם אבל בשבת נהי דתמיד דוחה שבת היינו דוקא הכשרים אבל פסולים לא או דילמא כיון דאיברים אלו ניתנה שבת לידחות אצלם אף שנפסלו נמי ניתנה שבת לידחות אצלם ... והנראה אצלי בדעתו של רבינו הוא דס"ל דאינו מקטיר אותם משום דאם איתא דמקטיר כל כי האי מלתא הוה ליה לאודועי".
10. **זבחים, דף פ"ה:** "רב חנינא מסורא מתני אסיפא: העצמות והגידין, והקרנים והטלפים, בזמן שמחוברין - יעלו, פרשו - לא יעלו; אמר עולא: לא שנו אלא שלא משלה בהן האור, אבל משלה בהן האור – יעלו".